Ný háplöntutegund , sverðnykra , bættist við flóru landsins síðastliðið sumar þegar starfsmenn Náttúrufræðistofu Kópavogs voru við rannsóknir í Berufjarðarvatni nærri Bjarkalundi í Reykhólahreppi . Staðfesting á tegundagreiningunni fékkst nú á dögunum . Sverðnykran ber fræðiheitið Potamogeton compressus og tilheyrir hópi rúmlega 40 vatnaplantna sem lifa hér á landi , en alls eru þekktar um 490 háplöntutegundir í landinu . Sverðnykran vex á kafi í vatni og líkist helst grasi . Hún er hávaxin , verður allt að 2 m á hæð , og ber mjó , aflöng blöð sem eru um 0,5 cm breið og allt að 20 cm á lengd . Sverðnykran í Berufjarðarvatni óx í þéttum breiðum á um 1,7 m dýpi , en mesta dýpi vatnsins mældist 2 metrar . Berufjarðarvatn liggur í 49 metra hæð yfir sjávarmáli og telst fremur lítið vatn , eða um 0,15 ferkílómetri . Vatnið var mjög gróskumikið og í því uxu einnig síkjamari , grasnykra , fjallnykra , smánykra , þráðnykra , lónasóley , flagasóley , lófótur og gulstör . Í verkefninu eru verndargildi og verndarþörf vistgerða og tegunda metin og lagðar fram tillögur um verndarsvæði . Verkhluti Náttúrufræðistofu Kópavogs snýr að vistgerðum í ferskvatni og hófust rannsóknir á síðasta ári með athugunum á gróðri í 40 vötnum á sunnan - og vestanverðu landinu . Um er að ræða fyrstu skipulegu rannsóknina á tegundasamsetningu og útbreiðslu vatnagróðurs í landinu .